Návrh VYKONÁVACIE ROZHODNUTIE RADY, ktorým sa predlžuje uplatňovanie vykonávacieho rozhodnutia Rady 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty /* COM/2014/0653 final - 2014/0302 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada konajúc jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa dani. Listami, ktoré Komisia zaevidovala 28. apríla 2014 a 22. augusta 2014, Rumunsko požiadalo o povolenie naďalej uplatňovať oslobodenie od DPH na zdaniteľné osoby, ktorých ročný obrat nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia. O žiadosti predloženej Rumunskom Komisia v súlade s článkom 395 ods. 2 smernice o DPH informovala ostatné členské štáty listom z 1. septembra 2014. Listom z 3. septembra 2014 Komisia oznámila Rumunsku, že má všetky informácie potrebné na posúdenie danej žiadosti. Všeobecný kontext Podľa kapitoly 1 hlavy XII smernice o DPH sa členským štátom umožňuje, aby uplatnili osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje istú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch. Podľa článku 287 bodu 18 smernice o DPH môže Rumunsko oslobodiť od DPH zdaniteľné osoby, ktorých ročný obrat nepresahuje ekvivalent sumy 35 000 EUR v národnej mene pri prepočítacom kurze platnom v deň jeho pristúpenia. Rumunsko v roku 2011 požiadalo o odchýlku s cieľom zjednodušiť malým obchodníkom povinnosti spojené s DPH a uľahčiť výber daní vnútroštátnej daňovej správe. Rozhodnutím Rady 2012/181/EÚ z 26. marca 2012 Rada povolila Rumunsku, aby do 31. decembra 2014 uplatňovalo oslobodenie od DPH na zdaniteľné osoby, ktorých ročný obrat nepresahuje ekvivalent sumy 65 000 EUR v národnej mene. Toto opatrenie je pre zdaniteľné osoby dobrovoľné. Rumunsko v súčasnosti žiada o predĺženie platnosti tohto opatrenia. Na základe informácií poskytnutých Rumunskom sa zdá, že po uplatnení tohto opatrenia využilo oslobodenie od DPH viac ako 10 000 zdaniteľných osôb. Zo štruktúry rumunského hospodárstva okrem toho vyplýva, že viac ako 84 % celkového počtu daňovníkov má obrat nižší ako 65 000 EUR. Približne 21 % týchto daňovníkov je zaregistrovaných na účely DPH, pričom ich podiel na celkových príjmoch z DPH je len 1,81 % a na celkových príjmoch štátneho rozpočtu len 0,54 %. Rumunsko sa domnieva, že toto opatrenie prináša zjednodušenie tak pre zdaniteľné osoby, ako aj pre daňovú správu. Navrhuje sa, aby sa odchýlka predĺžila na ďalšie obdobie do 31. decembra 2017. Existujúce ustanovenia v oblasti návrhu Podobné odchýlky sa udelili iným členským štátom. Súlad s ostatnými politikami a cieľmi Únie Opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – Iniciatíva „Small Business Act“ pre Európu [KOM(2008) 394 z 25. júna 2008]. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neuplatňuje sa. Získavanie a využívanie expertízy Externá expertíza nebola potrebná. Posúdenie vplyvu Cieľom návrhu vykonávacieho rozhodnutia Rady je pokračovať v uplatňovaní zjednodušujúceho opatrenia, ktorým sa odstránia mnohé povinnosti spojené s DPH pre podniky s ročným obratom, ktorý nepresahuje ekvivalent sumy 65 000 EUR v národnej mene. Rozhodnutie má preto potenciálne priaznivý vplyv. Vzhľadom na úzky rozsah pôsobnosti danej odchýlky a na jej dočasné uplatňovanie bude jej pôsobnosť v každom prípade obmedzená. 3. PRÁVNE PRVKY NÁVRHU Zhrnutie navrhovaného opatrenia Povolenie pre Rumunsko, aby mohlo naďalej uplatňovať opatrenie odchyľujúce sa od smernice o DPH, pokiaľ ide o zjednodušujúce opatrenie pre podniky s ročným obratom, ktorý nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia. Právny základ Článok 395 smernice o DPH. Zásada subsidiarity Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov. Toto rozhodnutie sa týka povolenia udeľovaného členskému štátu na základe jeho vlastnej žiadosti a neukladá sa ním žiadna povinnosť. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. Výber nástrojov Navrhované nástroje: vykonávacie rozhodnutie Rady. Podľa článku 395 smernice o DPH je odchýlka od spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Okrem toho je vykonávacie rozhodnutie Rady najvhodnejším nástrojom, keďže môže byť určené jednotlivým členským štátom. 4. VPLYV NA ROZPOČET Návrh nemá vplyv na rozpočet EÚ, pretože Rumunsko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89. 5. NEPOVINNÉ PRVKY Ustanovenie o obmedzení Návrh je časovo obmedzený. 2014/0302 (NLE) Návrh VYKONÁVACIE ROZHODNUTIE RADY, ktorým sa predlžuje uplatňovanie vykonávacieho rozhodnutia Rady 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Európskej komisie, keďže: (1) Listami, ktoré Komisia zaevidovala 28. apríla 2014 a 22. augusta 2014, Rumunsko požiadalo o povolenie uplatňovať opatrenie odchyľujúce sa od článku 287 bodu 18 smernice 2006/112/ES, aby mohlo naďalej uplatňovať oslobodenie od dane z pridanej hodnoty (DPH) na zdaniteľné osoby, ktorých ročný obrat nepresahuje ekvivalent sumy 65 000 EUR v národnej mene pri prepočítacom kurze platnom v deň pristúpenia. Na základe tohto opatrenia by tieto zdaniteľné osoby boli naďalej oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES. (2) V súlade s článkom 395 ods. 2 druhým pododsekom smernice 2006/112/ES Komisia listom z 1. septembra 2014 informovala ostatné členské štáty o žiadosti predloženej Rumunskom. Listom z 3. septembra 2014 Komisia oznámila Rumunsku, že má všetky informácie potrebné na posúdenie danej žiadosti. (3) Členské štáty môžu využívať osobitný režim pre malé podniky už na základe hlavy XII smernice 2006/112/ES. Podľa článku 287 bodu 18 smernice 2006/112/ES môže Rumunsko oslobodiť od DPH zdaniteľné osoby, ktorých ročný obrat nepresahuje ekvivalent sumy 35 000 EUR v národnej mene pri prepočítacom kurze platnom v deň jeho pristúpenia. (4) Vykonávacím rozhodnutím Rady 2012/181/EÚ z 26. marca 2012, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty[2], sa Rumunsku povolilo, aby do 31. decembra 2014 uplatňovalo ako odchyľujúce sa opatrenie oslobodenie od DPH na zdaniteľné osoby, ktorých ročný obrat nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia. Vzhľadom na to, že tento vyšší prah viedol k obmedzeniu povinností najmenších podnikov súvisiacich s DPH, pričom tieto zdaniteľné osoby si naďalej môžu zvoliť bežnú úpravu platby DPH v súlade s článkom 290 smernice 2006/112/ES, Rumunsku by sa malo povoliť uplatňovať predmetné opatrenie aj počas ďalšieho obmedzeného obdobia. (5) Podľa informácií poskytnutých Rumunskom bude mať toto opatrenie len zanedbateľný vplyv na výšku DPH vybranej na stupni konečnej spotreby. (6) Odchýlka nemá žiadny vplyv na vlastné zdroje Únie pochádzajúce z DPH, PRIJALA TOTO ROZHODNUTIE: Článok 1 Odchylne od článku 287 bodu 18 smernice 2006/112/ES sa týmto Rumunsku povoľuje oslobodiť od DPH zdaniteľné osoby s obratom, ktorý nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia k Európskej únii. Článok 2 Toto rozhodnutie sa uplatňuje od 1. januára 2015 do 31. decembra 2017. Článok 3 Toto rozhodnutie je určené Rumunsku. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. EÚ L 92, 30.3.2012, s. 26.